CELEX: 62012CN0127
Language: sk
Date: 2012-03-07 00:00:00
Title: Vec C-127/12: Žaloba podaná 7. marca 2012 — Európska komisia/Španielske kráľovstvo

28.4.2012   
            
            
               SK
            
            
               Úradný vestník Európskej únie
            
            
               C 126/9
            
         Žaloba podaná 7. marca 2012 — Európska komisia/Španielske kráľovstvo
   (Vec C-127/12)
   2012/C 126/18
   Jazyk konania: španielčina
   
      Účastníci konania
   
   
      Žalobkyňa: Európska komisia (v zastúpení: W. Roels a F. Jimeno Fernández, splnomocnení zástupcovia)
   
      Žalovaný: Španielske kráľovstvo
   
      Návrhy žalobkyne
   
   Žalobkyňa navrhuje, aby Súdny dvor:
   
               —
            
            
               určil, že Španielske kráľovstvo si tým, že zaviedlo rozdiely v daňovom zaobchádzaní s darovaním a dedením medzi dedičmi a obdarovanými, ktorí sú španielskymi rezidentmi, a tými, ktorí nie sú, ďalej medzi poručiteľmi, ktorí sú španielskymi rezidentmi, a tými, ktorí nie sú, a tiež v daňovom zaobchádzaní s darovaním a podobným nakladaním s nehnuteľným majetkom nachádzajúcim sa na území Španielska a s majetkom mimo jeho územia, nesplnilo povinnosti, ktoré mu vyplývajú z článkov 21 a 63 Zmluvy o fungovaní Európskej únie (ZFEÚ) a z článkov 28 a 40 Dohody o európskom hospodárskom priestore (EHP),
            
         
               —
            
            
               zaviazal Španielske kráľovstvo na náhradu trov konania.
            
         
      Žalobné dôvody a hlavné tvrdenia
   
   
               1.
            
            
               Daň z dedičstva a z darovania je v Španielsku daňou, ktorú vyberá štát a je upravená v zákone č. 29/87 z 18. decembra 1987 a v právnej úprave prijatej kráľovským nariadením č. 1629/1991 z 8. novembra 1991. Správa dane bola prenesená a výnosy z nej boli prevedené na autonómne oblasti, pričom celoštátna úprava sa použije v prípadoch, keď je to v nej stanovené, najmä v prípadoch, keď neexistuje osobná väzba na určitú autonómnu oblasť.
            
         
               2.
            
            
               Vo všetkých autonómnych oblastiach, ktoré využili svoje normotvorné právomoci v oblasti dane z dedičstva a z darovania, je daňové zaťaženie poplatníkov menšie než podľa celoštátnej právnej úpravy, čo vedie k rozdielnemu daňovému zaobchádzaniu s darovaním a dedením medzi dedičmi a obdarovanými, ktorí sú španielskymi rezidentmi, a tými, ktorí nie sú, ďalej medzi poručiteľmi, ktorí sú španielskymi rezidentmi, a tými, ktorí nie sú, a tiež v daňovom zaobchádzaní s darovaním a podobným nakladaním s nehnuteľným majetkom nachádzajúcim sa na území Španielska a s majetkom mimo jeho územia.
            
         
               3.
            
            
               Uvedená vnútroštátna úprava je v rozpore s článkami 21 a 63 ZFEÚ a s článkami 28 a 40 Dohody o EHP.